নির্ধারিত ৯০ মিনিটের খেলা গোলশূন্য ড্র। হেড স্যারের পাশের শিক্ষকের মুখে যেন রাজ্যের অন্ধকার। হারলে বুঝি বেচারার মাথা খারাপ হয়ে যাবে! অতিরিক্ত সময়ে কর্নার থেকে গোল পেয়ে গেল সোনাদিঘি স্কুল। এক গোলেই শিরোপা। বাংলাদেশ অনূর্ধ্ব-১৭ ফুটবল পেল নতুন চ্যাম্পিয়ন। আনন্দে আত্মহারা দর্শক। মাইনুল স্যারের পাশের লোকটিও তখন মাঠে বাচ্চাদের মতো লাফাচ্ছেন। ভাবছিলাম, এ রকম একজন ক্রীড়া শিক্ষকই তো সোনাদিঘি স্কুলের বড় অনুপ্রেরণা, যিনি সারাক্ষণ উত্সাহ দিতে পারেন, ভুল শোধরাতে পারেন, আর খেলোয়াড়দের সঙ্গে খুশিতে নাচতেও পারেন। পুরস্কার বিতরণী অনুষ্ঠানের পর লোকটির কাছে যাওয়ার সুযোগ পেলাম। কথায় কথায় জানলাম, তিনি সোনাদিঘি স্কুলের শিক্ষক নন। এমনকি ক্রীড়া শিক্ষকও নন! সোনাদিঘি উচ্চ বিদ্যালয় থেকে পাঁচ কিলোমিটার দূরের মাটিকাটা আদর্শ ডিগ্রি কলেজের সাচিবিক বিদ্যা বিভাগের সহকারী অধ্যাপক। নাম আলী আকবর। এলাকায় সবার প্রিয় আকবর স্যার। সোনাদিঘি স্কুলের খুদে ফুটবলারদের দেশজয়ের নেপথ্যের নায়ক।